游濟堤傅家園亭
作者：劉攽
朝代：宋

paragraphs: 濟水與河俱至海，陶邱之北川原改。
由來天事不可料，黄濁長存清晦在。
猶餘平堤十里長，逶迤東注如高岡。
水泉味甘土脉膩，固知餘潤宜群芳。
君家園籞臨濟堤，荆扉茅屋隨高低。
當軒古木密如蓋，無數雜花行有蹊。
谷虛遥聞樵斧應，晝靜便有幽禽啼。
穿栽卜築事未已，上爲層臺深鑿溪。
東鄰可買莫惜費，臘月課種當令齊。
柳綠正如陶令宅，桃紅應似晉人迷。
城中老守厭窘束，行樂得至城東西。
此家園亭可屢往，薄酒自足充提携。